## Pravilnik o sudjelovanju privatizacijskih investicijskih fondova u kuponskoj privatizaciji

### NN 125/1997 (21.11.1997.), Pravilnik o sudjelovanju privatizacijskih investicijskih fondova u kuponskoj privatizaciji

# **MINISTARSTVO PRIVATIZACIJE**

Na temelju članka 7. stavak 3., članka 8. stavak 2., članka 9. stavak
3., članka 10. stavak 3., članka 11. i članka 12. stavak 4. Zakona o privatizacijskim
investicijskim fondovima ("Narodne novine" br. 109/97), Ministar privatizacije
donosi

## **PRAVILNIK**

### **O SUDJELOVANJU PRIVATIZACIJSKIH INVESTICIJSKIH FONDOVA U KUPONSKOJ PRIVATIZACIJI**

I. PREDMET PRAVILNIKA

Članak 1.

Ovim pravilnikom propisuju se oblik, način i rokovi komunikacije Privatizacijskih
investicijskih fondova s Ministarstvom privatizacije u procesu kuponske
privatizacije, što uključuje:

- oblik i rok predaje zahtjeva za dobivanje dozvole za sudjelovanje;

- način, sadržaj i rokove dostave podataka o stanju privatizacijskih
bodova.

II. DOZVOLA ZA SUDJELOVANJE

Članak 2.

Zahtjev za dobivanje dozvole za sudjelovanje društva za upravljanje
investicijskim fondovima mogu podnijeti Ministarstvu privatizacije najkasnije
45 dana prije početka prvog dražbovnog kruga.

Članak 3.

Ministarstvo privatizacije je dužno riješiti zahtjev najkasnije 30 dana
prije početka prvog dražbovnog kruga.

Članak 4.

Društvo predaje Ministarstvu zahtjev u 3 primjerka. Zahtjevu Društvo
mora obvezno priložiti:

a) odobrenje Komisije za vrijednosne papire Republike Hrvatske da ima
pravo poslovati kao društvo za upravljanje investicijskim fondovima;

b) predloženi prospekt fonda;

c) ugovor između banke jamstvenog pologa i Društva, te potvrdu o uplati
jamstvenog pologa;

d) ugovor između depozitne banke i Društva, ako se depozitna banka razlikuje
od banke jamstvenog pologa;

e) ugovor s ovlaštenim revizorom;

f) plan upisa (prikupljanja kupona);

g) preslik iz sudskog registra iz kojeg se vidi da Društvo zadovoljava
uvjete koji se odnose na temeljni kapital i odobrenje za poslovanje u smislu
članka 18, stavka 1, točke 1. Zakona o investicijskim fondovima;

h) popunjene obrasce (Podaci o društvu za upravljanje, Podaci o banci
jamstvenog pologa, Podaci o depozitnoj banci, Podaci o revizoru) koji su
sastavni dio ovoga Pravilnika.

Članak 5.

Ministarstvo će odobriti zahtjev ako su ispunjeni sljedeći uvjeti:

a) zahtjev ispunjen u potpunosti u smislu članka 4. ovog Pravilnika;

b) predani su svi traženi dokumenti u smislu članka 4. ovog Pravilnika;

c) Društvo ima važeću licencu Komisije za vrijednosne papire i nije
pod istragom zbog kršenja Zakona o investicijskim fondovima ili Zakona
o izdavanju i prometu vrijednosnim papirima.

Članak 6.

Predloženi prospekt fonda mora ispunjavati sljedeće zahtjeve:

a) iz članka 8. Zakona o privatizacijskim investicijskim fondovima;

b) iz članka 33. Pravilnika o sadržaju skraćenog prospekta i o uvjetima
izdavanja vrijednosnih papira privatnim izdanjem ("Narodne novine" br.
61/97) pod uvjetom da se odredbe stavka 7. odnose na upravljanje Društvom;

c) iz članka 4. Zakona o investicijskim fondovima.

Članak 7.

Ugovor između Društva i banke koja drži jamstveni polog mora sadržavati
s

jasno upozorenje o mogućnosti da se Fond nikad neće uspostaviti, ako
ne skupi najmanje 100 milijuna investicijskih bodova, u kojem slučaju imatelj
kupona unaprijed pristaje da će prisilno postati dioničarem drugoga fonda,
kojega je uspostavilo jedno od uspješnih društava,

iznos naknade i metode obračuna naknade koju će Društvo dobiti,

odredba da će privatizacijski investicijski fond djelovati kao zatvoreni
fond, što znači da ne postoji pravo isplate uloga, nego će imatelj kupona
i budući dioničar Fonda morati, ako odluči prodati dionice, to učiniti
na burzi ili drugom organiziranom javnom tržištu,

da ne postoji jamstvo glede profitabilnosti, porasta vrijednosti dionica
ili isplate dividende,

obveza Društva objave redovitih periodičnih financijskih izvješća, te
mjesto i približno vrijeme gdje ga imatelj kupona može dobiti.

a) banka mora dati na uvid sve podatke Komisiji za vrijednosne papire
na njen zahtjev;

b) banka mora obustaviti sve isplate iz računa jamstvenog pologa na
zahtjev Komisije.

Članak 8.

(1) Potvrda uplate jamstvenog pologa podložna je provjeri od strane
Ministarstva privatizacije;

(2) Jamstveni polog može se nalaziti samo u banci koja ima veliko ovlaštenje,
odnosno odobrenje za poslovanje s inozemstvom;

(3) Jamstveni polog ne smije biti u banci koja neposredno i posredno
drži dionice Društva za upravljanje, odnosno udjele istoga Društva.

Članak 9.

(1) Društvo za upravljanje mora imenovati jednu osobu ovlaštenu za sve
kontakte između Društva i Ministarstva.

(2) Osoba za kontakte je dužna unijeti u obrasce o podacima o Društvu,
depozitnoj banci i banci jamstvenog pologa u roku od sedam dana sve promjene
vezane uz:

adresu, broj telefona ili telefaksa,

imenovanju druge kontakt osobe,

izboru novih članova uprave, ovlaštenih posrednika i investicijskih
savjetnika,

dioničare s više od 5% dionica u Društvu,

promjene članstva na burzi,

odgovore iz upitnika koji je sastavni dio obrasca.

(3) Pojam kontrole iz obrasca Podaci o društvu za upravljanje znači
moć utjecaja na politiku ili odluke Društva, bilo udjelom u vlasništvu
nad društvom, ugovorom ili nekim drugim putem. Smatra se da kontrolni utjecaj
u Društvu ima bilo koja osoba koja je:

član nadzornog odbora,

član uprave, šef odjela ili organizacijske jedinice,

posredno ili neposredno ima 25% ili više udjela u Društvu.

(4) Zahtjev i dokumenti šalju se na adresu:

Ministarstvo privatizacije

(za privatizacijske investicijske fondove)

Gajeva 30a

10000 Zagreb

III. STANJE BODOVA

Članak 10.

Društvo za upravljanje koje je dobilo dozvolu za sudjelovanje u kuponskoj
privatizaciji donosi podatak o stanju prikupljenih bodova najkasnije 8
dana prije početka određenog dražbovnog kruga. S bodovima koje skupi nakon
tog roka ne može se više nadmetati u tom dražbovnom krugu.

Članak 11.

Podaci o stanju bodova dostavljaju se na disketi koju je Društvo dobilo
od Ministarstva privatizacije i Obrascu za prihvat kupona koji su sastavni
dio ovog Pravilnika. U prilogu Društvo mora dostaviti ispis podataka s
diskete na papiru (JMBG, imena i prezimena, iznosi bodova pojedinih ovlaštenih
sudionika, koji su svoj kupon uložili u Fond kojeg Društvo namjerava uspostaviti),
te odvojive markice kupona ulagača sortirane istim redoslijedom kao i na
disketi i pakirane u svežnjeve po 100 komada.

Članak 12.

(1) Između svaka dva dražbovna kruga Društvo dostavlja novu disketu
s podacima o novim ulagačima (odnosno imateljima kupona koji su ih uložili
u Fond ili nakon roka u prethodnom krugu ili između dva kruga), ispisom
i sortiranim odvojivim markicama kupona. Iznos dodatnih bodova Ministarstvo
privatizacije zatim pribraja iznosu neutrošenih bodova koji su Društvu
preostali iz prethodnog kruga.

(2) Krajnji rok za ulaganje kupona u privatizacijski investicijski fond
je do 8 dana prije početka posljednjeg dražbovnog kruga.

IV. SADRŽAJ UPISNICE

Članak 13.

(1) Upisnica je ugovor između Društva za upravljanje koje sudjeluje
u kuponskoj privatizaciji i pokušava uspostaviti privatizacijski investicijski
fond i imatelja kupona koji je svoje pravo povjerio tom Društvu kako bi
postao dioničarem Fonda.

(2) Upisnica ne smije sadržavati niti jednu odredbu koja bi bila suprotna
prospektu i statutu Fonda.

(3) Obvezni elementi upisnice su:

ime, prezime, JMBG, broj kupona i broj bodova imatelja kupona,

puni naziv, adresa i matični broj Društva za upravljanje,

pravo imatelja kupona da mu se izdaju dionice Fonda sukladno unijetim
bodovima.

V. SUDJELOVANJE U DRAŽBOVNIM KRUGOVIMA

Članak 14.

Ponude za dionicama dioničkih društava koja su predmetom kuponske privatizacije
Društva donose na Obrascu za ponude koji je sastavni dio ovog Pravilnika.

Članak 15.

(1) Ponude se predaju u Ministarstvu privatizacije prije isteka roka
dražbovnog kruga.

(2) Otvaranje ponuda je javno i svako Društvo se ima pravo upoznati
s ponudama drugih društava.

Članak 16.

Ovaj pravilnik stupa na snagu danom objave u "Narodnim novinama".

Klasa: 943-01/97-01/468
Urbroj: 517-02-201/01
Zagreb, 17. listopada 1997.

Ministar privatizacije
**Milan Kovač,** v. r.

![](dodatni/368071.gif)
![](dodatni/368072.gif)
![](dodatni/368073.gif)
![](dodatni/368074.gif)
![](dodatni/368075.gif)
![](dodatni/368076.gif)
![](dodatni/368077.gif)

Pravilnik, NN 125/1997-1814